Verdagtes vas ná 2 motorkapings in die Kaap | Netwerk24
Deur Roshé Taka 12 April 2019 20:53
Die polisie het vandeesweek verdagtes in twee onverwante voorvalle van motorkaping en poging tot moord in Nyanga, Kaapstad, in hegtenis geneem.
In die eerste voorval is 'n 29-jarige man in die Siyahlala- informele nedersetting in Browns Farm in hegtenis geneem nadat hy in 'n gekaapte voertuig betrap is.
Een van die voertuie wat vandeesweek in Nyanga gekaap is.Foto: Verskaf
Siyabulela Malo, 'n polisiewoordvoerder, sê die voertuig is gekaap nadat dit vermoedelik alkohol in die gebied afgelewer het.
Nog drie verdagtes het te voet gevlug en is nog soek.
"Een verdagte het skote op die polisie afgevuur. 'n Klag van poging tot moord word in verband hiermee ondersoek," sê Malo.
In 'n ander voorval is drie verdagtes in Vakalastraat in Kruispad in hegtenis geneem.
"Die polisie het dié verdagtes tot in Mowbray gejaag nadat hulle na bewering 'n winkel beroof en vroeër 'n voertuig gekaap het," sê Malo.
Een verdagte is tydens die jaagtog raakgeskiet en onder polisietoesig na 'n hospitaal gebring.
Al die verdagtes sal in onderskeidelik die Athlone- en Wynberg-landdroshof verskyn sodra hulle aangekla is.